በሃይማኖት ስም የሚንቀሳቀሱ ጽንፈኞች ከሕገወጥ ድርጊት ሊቆጠቡ ይገባል – ጠ/ሚ ሃይለማሪያም
አዲስ አበባ፤ ነሐሴ 4/2005 (ዋኢማ) – በሃይማኖት ሽፋን የሚንቀሳቀሱ ጽንፈኞች ከሕገወጥ ድርጊታቸው እንዲቆጠቡ ጠቅላይ ሚኒስትር ሃይለማሪያም ደሳለኝ አስገነዘቡ። ከጽንፈኞች ጋር ጋብቻ ፈጥረው የአገሪቱን ሰላም ለማወክ እየተንቀሳቀሱ ያሉ አንዳንድ ተቃዋሚ የፖለቲካ ፓርቲዎችም ከድርጊታቸው እንዲቆጠቡ አሳስበዋል።ጠቅላይ ሚኒስትሩ በተለይ ከዋልታ ኢንፎርሜሽን ማእከል ጋር ባደረጉት ቃለምልልስ እንደተናገሩት መንግስት እስካሁን ድረስ ሃይማኖታዊ ተልእኮ ሳይኖራቸው በሃይማኖት ሽፋን የሚንቀሳቀሱትን ከእምነቱ ተከታዮች ለመለየት በነበረው ፅኑ እምነት ጽንፈኞች ሕገወጥ እንቅስቃሴ እያደረጉ በትእግስት ሲከታተል ቆይቷል።በአገራችን ያለው እንቅስቃሴ ሃይማኖታዊ ተልእኮ ያለው  ባለመሆኑ ማንኛውም ሃይማኖት አይወክልም ያሉት ጠቅላይ ሚኒስትሩ ጽንፈኞች ድብቅ አጀንዳቸውን ለማሳካት ሃይማኖታቸውን በቀናኢነት የሚከተሉ ዜጎችን በቀላሉ በመሳሪያነት ለመጠቀም እየተንቀሳቀሱ መሆኑን ተናግረዋል። ሃይማኖታዊ ሽፋን የተላበሰ እንቅስቃሴ በመሆኑ ፅንፈኞችን ከሐይማኖተኞች  የመለየት ስራው ጊዜ መውሰዱን ጠቅላይ ሚኒስትር ሃይለማሪያም ደሳለኝ ተናግረዋል። በአገራችን ሕገመንግስት መሰረት መንግስትና ሃይማኖት የተለያዩ ናቸው ያሉት ጠቅላይ ሚኒስትር ሃይለማሪያም  የሃይማኖት መንግስት እንመሰርታለን የሸሪዓ ስርአትን እናሰፍናለን በሚል እየተንቀሳቀሱ ያሉ ፖለቲከኞች በአገሪቱ ተጨባጭ ሁኔታ የማይሳካና ጸረ ዴሞክራሲ እንቅስቃሴ መሆኑን መገንዘብ ይኖርባቸዋል ብለዋል።  ጠቅላይ ሚኒስትሩ አያይዘውም ፅንፈኞቹ መንግስትን መቆጣጠር ይገባል፣ መንግስት የሸሪዓን ሕግ መተግበር አለበት ከዚህ ውጭ ምንም ዓይነት እምነትም ሆነ አማኝ ሊኖር አይገባም የሚል ጽንፈኛና ሕገመንግስቱ ለዜጎች የሰጠውን የሃይማኖት ነጻነት የሚጻረር እንቅስቃሴ እያደረጉ መሆኑን ገልጸው ጽንፈኞቹ ከዚህ ድርጊታቸው እንዲቆጠቡ አሳስበዋል።  የአገሪቱ ሕገመንግስት ጥሰው በሃይማኖት ስም በመንግስት ስራ ላይ ጣልቃ እየገቡ ያሉ ሽብርተኞች የአገሪቱን ሰላም እናደፈርሳለን፣ የሃይማኖት አባቶችን እንገድላለን እናሸማቅቃለን፣ ህዝበ ሙስሊሙን መፈናፈረኛ አሳጥተን የራሳችንን እምነት በሃይል እንጭንበታለን የሚል ጸረ ሕገመንግስት አቋም ይዘው የሚንቀሳቀሱትን በሕግ ተጠያቂ የማድረጉ ሂደትም ተጠናክሮ ይቀጥላል ብለዋል። እሰካሁን ድረስ ሃይማኖታዊ ተልእኮ ያላቸው መስሎት ከእነዚህ ሃይሎች ጋር የሚተባበር የእምነቱ ተከታይ በጅምላ ላለመጉዳት ሲባል መንግስት በትእግስት የክትትልና የማሳመን ስራ ብቻ ሲሰራ እንደነበርም ጠቅላይ ሚኒስትሩ ገልጸዋል። ጽንፈኞቹን ከሌላው የእስልምና እምነት ተከታይ ለመለየት የተደረገው ጥረት ውጤታማ እንደነበር የገለጹት ጠቅላይ ሚኒስትር ሃይለማሪያም አሁን መውሰድ የጀመርነውን ሕጋዊ እርምጃ ተጠናክሮ ይቀጥላል ብለዋል። በአገራችን የሃይማኖት እኩልነት መረጋገጡን አስታውሰው በሌላ እምነት ላይ የራሳችንን እምነት በሃይል እናሰርጻለን በሚል እየተደረገ ያለው እንቅስቃሴ ሕገወጥ በመሆኑ የድርጊቱ ፈጻሚዎች ለሕግ እንደሚቀርቡም ገልጸዋል። ከጽንፈኞች ጋር ጋብቻ ፈጥረው የአገሪቱን ሰላም ለማወክ እየተንቀሳቀሱ ያሉ አንዳንድ ተቃዋሚ የፖለቲካ ፓርቲዎችም ከድርጊታቸው እንዲቆጠቡ እየተሰጣቸው ያለውን ማስጠንቀቂያ የማይቀበሉ ከሆነ ሕጋዊ እርምጃ እንደሚወሰድባቸው ጠቅላይ ሚኒስትር ሃይለማሪያም ደሳለኝ ተናግረዋል።